CELEX: 62010TN0368
Language: bg
Date: 2010-09-03 00:00:00
Title: Дело T-368/10: Жалба, подадена на 3 септември 2010 г. — Rubinetteria Cisal/Комисия

23.10.2010   
            
            
               BG
            
            
               Официален вестник на Европейския съюз
            
            
               C 288/61
            
         
      Жалба, подадена на 3 септември 2010 г. — Rubinetteria Cisal/Комисия
      (Дело T-368/10)
      ()
      (2010/C 288/110)
      Език на производството: италиански
      
         Страни
      
      
         Жалбоподател: Rubinetteria Cisal SpA (Alzo Frazione di Pella, Италия) (представител: M. Pinnarò, avvocato)
      
         Ответник: Европейска комисия
      
         Искания на жалбоподателя
      
      
                  —
               
               
                  да се отмени Решение C(2010) 4185 от 23 юни 2010 г.,
               
            
                  —
               
               
                  при условията на евентуалност, ако Общият съд не отмени наложената глоба, той да я намали до по-подходящ размер,
               
            
                  —
               
               
                  да се осъди Комисията да заплати съдебните разноски.
               
            
         Правни основания и основни доводи
      
      В настоящото производство се обжалва същото решение като обжалваното по дело T-364/10, Duravit и др./Комисия.
      В подкрепа на исканията си жалбоподателят излага следните правни основания:
      I.   Нарушение и неправилно прилагане на член 101 от ДФЕС и член 53 от Споразумението за ЕИП.
      В това отношение жалбоподателят твърди, че в отнасящата се до него част решението е изцяло неправилно, защото дружество Cisal не е участвало (дори и несъзнателно) в картел, тъй като се ограничава до размяна на търговска нечувствителна и неповерителна информация и (в почти всички случаи) е разменяло информация след самостоятелно направен избор, когато посочената информация е вече разпространена на пазара.
      II.   Нарушение на принципа на пропорционалност и на равенство
      Според жалбоподателя Комисията не е отчела факта, че има съществени различия между ролята, участието, отговорността, предимствата и т.н. на отделните производители. Ответникът по-конкретно не е направил никаква разлика и не е изяснил защо на Cisal следва да се наложи максималната санкция, при положение че последното дружество: i) не е участвало в едното от двете сдружения (Michelangelo); ii) изобщо не е имало двустранни контакти; iii) не е участвало в срещи, по време на които са обсъждани и трите продукта (а не само водопроводни части и керамични артикули); iv) винаги е притежавало незначителен пазарен дял.
      Що се отнася до определянето на размера на глобата, според жалбоподателя Комисията е трябвало да установи и да вземе предвид както конкретното отражение на нарушението върху пазара, така и обхвата на релевантния географски пазар; според него ответникът е трябвало да отчете и действителната икономическа способност на Cisal да наруши конкуренцията, както и специфичната тежест на това предприятие.
      Жалбоподателят също така изтъква, че е неправилна основата за изчисление, използвана при определянето на размера на глобата, както и че не са взети предвид определени смекчаващи обстоятелства.